Nakajima Ki-27

Το Nakajima Ki-27  ήταν μονοκινητήριο μαχητικό αεροσκάφος της δεκαετίας του 1930. Αποτέλεσε τον κορμό της δύναμης δίωξης της Αεροπορίας του Ιαπωνικού Αυτοκρατορικού Στρατού μέχρι το 1940, ενώ από το σημείο αυτό και μετά το κυριότερο μαχητικό ήταν το Nakajima Ki-43. Οι Σύμμαχοι του έδωσαν την ονομασία αναφοράς Nate, ενώ στο θέατρο επιχειρήσεων Ινδίας/Μπούρμας ήταν γνωστό και σαν Abdul.

 Σχεδιασμός και ανάπτυξη 
Στα 1935 έγινε διαγωνισμός που αφορούσε την απόκτηση νέου μονοπλάνου μαχητικού αεροσκάφους που θα αντικαθιστούσε τα διπλάνα Kawasaki Ki-10 της Αεροπορίας του Ιαπωνικού Αυτοκρατορικού Στρατού. Το νέο μαχητικό θα έπρεπε επίσης να έχει ανώτερες επιδόσεις από το πειραματικό Mitsubishi Ki-18. Προτάσεις υπέβαλαν οι Nakajima, Mitsubishi και Kawasaki. Τα σχέδια που παρουσίασαν αντιστοίχως ήταν τα: Ki-27, Ki-28 και Ki-33 (το τελευταίο ήταν μετατροπή του Mitsubishi A5M, που προορίζονταν για τα αεροπλανοφόρα του Αυτοκρατορικού Ναυτικού. Η σχεδίαση της Nakajima βασίζονταν στο μονοπλάνο Ki-11, το οποίο είχε απορριφθεί σε προηγούμενο διαγωνισμό για χάρη του Ki-10. Επειδή ο Στρατός έκρινε ότι το Nakajima Ki-12 με τον υγρόψυκτο κινητήρα και το ανασυρόμενο σύστημα προσγείωσης ήταν πολύ περίπλοκο, ο αρχισχεδιαστής Koyama Yasushi ανέπτυξε το Ki-27 με σταθερό σύστημα προσγείωσης και αστεροειδή κινητήρα. Το αεροσκάφος αυτό πραγματοποίησε την παρθενική του πτήση στις 15 Οκτωβρίου 1936 και παρόλο που ήταν πιο αργό και υποδεέστερο όσον αφορά τον ρυθμό ανόδου σε σχέση με τον ανταγωνισμό, επελέγη εξ αιτίας της εκπληκτικής ευελιξίας του που οφείλονταν στο πολύ χαμηλό πτερυγικό φόρτο. Ο Στρατός παρήγγειλε δέκα αεροσκάφη προπαραγωγής (Ki-27a) προκειμένου να διεξαχθούν περαιτέρω δοκιμές. Αυτά είχαν κλειστό πιλοτήριο και μεγαλύτερες πτέρυγες.

Ο τύπος εντάχθηκε σε υπηρεσία το 1937. Προκειμένου να καλυφθούν οι ανάγκες, εκτός από την Nakajima κατασκεύαζαν Ki-27 οι Tachikawa και Manshukoku Hikoki Seizo KK. Η παραγωγή διεκόπη το 1942, αφού είχαν ήδη ολοκληρωθεί 3368 αεροσκάφη.

 Επιχειρησιακή ιστορία 
Τα Ki-27 ήταν τα βασικά μαχητικά της Αεροπορίας του Στρατού μέχρι τις αρχές του Δευτέρου Παγκοσμίου Πολέμου. Γνώρισαν πρώτη φορά πολεμική δράση τον Μάρτιο του 1938 πάνω από την Κίνα, στον Δεύτερο Σινοϊαπωνικό Πόλεμο και κατάφεραν να κερδίσουν την αεροπορική υπεροχή μέχρι την έλευση των σοβιετικής κατασκευής Polikarpov I-16. Το 1939 συνέβη μεγάλης κλίμακας σύγκρουση ανάμεσα στην ΕΣΣΔ και την ιαπωνική στρατιά στην Μαντζουρία, που τότε ήταν υπό ιαπωνικό έλεγχο ως το προτεκτοράτο του Μαντσούκουο. Στην Μάχη του Χάλκιν Γκολ τα Ki-27 αντιμετώπισαν τα σοβιετικά διπλάνα μαχητικά Polikarpov I-15 καθώς και τα πιο σύγχρονα μονοπλάνα I-16. Στην αρχική φάση της σύγκρουσης τα Ki-27 αποδείχθηκαν ανώτερα των αντιπάλων τους και πέτυχαν την αεροπορική υπεροχή, κάτι που εν πολλοίς οφείλονταν στους καλύτερα εκπαιδευμένους Ιάπωνες πιλότους. Πρέπει να σημειωθεί ότι το Nakajima ήταν οπλισμένο με δύο πολυβόλα των 7,92 mm, όπως και πολλά σύγχρονα του μαχητικά, όμως δεν διέθετε αυτοφρασσόμενες δεξαμενές καυσίμου και θωράκιση για να προστατεύεται ο πιλότος. Αργότερα η Σοβιετική Πολεμική Αεροπορία παρέλαβε αναβαθμισμένες εκδόσεις των Ι-16, ικανών να εξουδετερώσουν όλα τα πλεονεκτήματα των Ki-27. Οι Σοβιετικοί υιοθέτησαν επίσης την τακτική να επιχειρούν σε μεγάλους, σφιχτούς σχηματισμούς και να επιτίθενται έχοντας το πλεονέκτημα του ύψους ή/και της ταχύτητας έναντι των αντιπάλων τους. Οι Ιάπωνες υπέστησαν σημαντικές απώλειες, όμως ισχυρίσθηκαν την κατάρριψη 1340 εχθρικών αεροσκαφών (ο αριθμός είναι αναμφίβολα ανακριβής διότι είναι εξαπλάσιος των απωλειών που αναγνώρισαν οι Σοβιετικοί και τριπλάσιος του συνολικού αριθμού αεροσκαφών που είχαν στο θέατρο επιχειρήσεων). Ο καλύτερος Ιάπωνας πιλότος της σύρραξης και ταυτόχρονα ο καλύτερος πιλότος των Ki-27 ήταν ο Hiromichi Shinohara, που ισχυρίσθηκε την κατάρριψη 58 εχθρικών αεροσκαφών (εκ των οποίων τα έντεκα την ίδια ημέρα). Καταρρίφθηκε από Ι-16 στις 27 Αυγούστου 1939.

Τα Ki-27 χρησιμοποιήθηκαν σε πολεμικές επιχειρήσεις στα πρώτα στάδια του Δευτέρου Παγκοσμίου Πολέμου. Ανέλαβαν αποστολές συνοδείας βομβαρδιστικών που έπλητταν στόχους στην Μαλαϊκή Χερσόνησο, την κύρια βάση της Σιγκαπούρη, τις Ολλανδικές Ανατολικές Ινδίες, την Μπούρμα και τις Φιλιππίνες, χωρίς όμως να αποδώσουν καλά απέναντι στα Brewster F2A Buffalo που αντιμετώπισαν. Στα πρώτα στάδια του πολέμου, ο τύπος γνώρισε επίσης σημαντική δράση ενάντια στους περίφημους Flying Tigers, χωρίς καλά αποτελέσματα απέναντι στα πιο σύγχρονα Curtiss P-40 Warhawk. Σύντομα τα Ki-27 αντικαταστάθηκαν από τα ανώτερα τεχνολογικά Nakajima Ki-43 στις μονάδες πρώτης γραμμής, αξιοποιήθηκαν δε σαν εκπαιδευτικά.

Αριθμός αεροσκαφών εξήχθη επίσης στο Μάντσουκουο και την Ταϊλάνδη. Τα ταϊλανδέζικα Ki-27 γνώρισαν πολεμική δράση ενάντια σε αμερικανικά μαχητικά, καταφέροντας μάλιστα να προκαλέσουν ζημιές σε δύο 
North American P-51 Mustang και να καταρρίψουν ένα Lockheed P-38 Lightning.

Τους τελευταίους μήνες του πολέμου στον Ειρηνικό, οι Ιάπωνες βρίσκονταν σε ιδιαίτερα δυσχερή θέση. Εξ αιτίας των τεράστιων ελλείψεων σε αεροσκάφη, τα υπάρχοντα Ki-27 των μονάδων εκπαίδευσης χρησιμοποιήθηκαν σε κάποιες περιπτώσεις σαν μαχητικά -με αποτέλεσμα να υποστούν σημαντικές απώλειες."Cat fight."  tailhook.org. Retrieved: 14 August 2012. Σε αρκετά αεροσκάφη έγιναν οι απαραίτητες μετατροπές ώστε να μπορούν να μεταφέρουν βόμβα των 500 kg για να χρησιμοποιηθούν σε αποστολές καμικάζι.

 Χρήστες 

 Στον Β' Παγκόσμιο Πόλεμο 
 Ιαπωνία
 Αεροπορία του Ιαπωνικού Αυτοκρατορικού Στρατού
 Μάντσουκουο
 Πολεμική Αεροπορία του Μάντσουκουο
 Μεταρρυθμιστική Κυβέρνηση της Δημοκρατίας της Κίνας
 Η σχεδιαζόμενη παράδοση αεροσκαφών στους Κινέζους δεν υλοποιήθηκε, διότι οι κινεζικές δυνάμεις κρίθηκαν αναξιόπιστες.
 Ταϊλάνδη
 Βασιλική Ταϊλανδική Αεροπορία"Japanese Aircraft in Royal Thai Air Force and Royal Thai Navy Service During World War II." aeroflight.co. Retrieved: 22 July 2010.

 Μεταπολεμικά 
 Λαϊκή Δημοκρατία της Κίνας
 Αεροπορία του Λαϊκού Απελευθερωτικού Στρατού
 Δημοκρατία της Κίνας (1912–49)
 Ινδονησία
 Οι Ινδονήσιοι αυτονομιστές αντάρτες χρησιμοποίησαν μικρό αριθμό Ki-27 που είχαν μείνει σε διάφορες βάσεις όταν οι Ιάπωνες εγκατέλειψαν την χώρα. Τα περισσότερα χάθηκαν στον αγώνα ενάντια στους Ολλανδούς στα 1945-49 (βλέπε: Ινδονησιακή Εθνική Επανάσταση.

 Διασωζόμενα αεροσκάφη 
Σήμερα υπάρχουν δύο αεροσκάφη:
 Ένα Ki-27 εκτίθεται στο Μουσείο Ειρήνης Tachiarai."Nakajima Ki 27 'Nate' at Tachiarai Peace Memorial Museum." j-aircraft.com.Retrieved: 14 August 2012.
 Ένα Mansyu Ki-79 εκτίθεται στο  Μουσείο Ενόπλων Δυνάμεων Satria Mandala στην Τζακάρτα της Ινδονησίας."Mansyu Ki-79b at the ABRI Satria Mandala Museum."  pacificwrecks.com. Retrieved: 22 July 2010.

 Δείτε επίσης 

 Αεροσκάφη που σχετίζονται με την ανάπτυξη του Ki-27
 Nakajima Ki-11
 Nakajima Ki-12
 Nakajima Ki-43

 Παρόμοια αεροσκάφη
 Curtiss P-36 Hawk
 Dewoitine D.500
 Fokker D.XXI
 Gloster F.5/34
 Polikarpov I-16

 Κατάλογοι
 Κατάλογος μαχητικών αεροσκαφών
 Κατάλογος αεροσκαφών του Β' Παγκοσμίου Πολέμου

 Παραπομπές 

 Βιβλιογραφία 
 Bueschel, Richard M. Nakajima Ki.27A-B Manshu Ki.79A-B in Japanese Army Air Force-Manchoukuo-IPSF-RACAF-PLAAF & CAF Service. Reading, Berkshire, UK: Osprey Publications, 1970. ISBN 0-85045-020-9.
 Francillon, Ph.D., René J. Japanese Aircraft of the Pacific War. London: Putnam & Company, Second edition 1979, First edition 1970. ISBN 0-370-30251-6.
 Green, William. Warplanes of the Second World War, Volume Three: Fighters. London: Macdonald & Co. (Publishers) Ltd., Seventh impression 1973, First edition 1961. ISBN 0-356-01447-9.
 Green, William and Gordon Swanborough. "The Agile Asian... Japan's Type 97 Fighter". AirEnthusiast Six March–June 1978. Bromley, Kent, UK: Pilot Press Ltd., 1978.
 Green, William and Gordon Swanborough. WW2 Aircraft Fact Files: Japanese Army Fighters, part 2. London: Macdonald and Janes's, 1977. ISBN 0-354-01068-9.
 Januszewski, Tadeusz. Mitsubishi A5M Claude. Sandomierz, Poland/Redbourn, UK: Mushroom Model Publications, 2003. ISBN 83-917178-0-1.
 Kotelnikov, Vladimir R.  Air War Over Khalkhin Gol: The Nomonhan Incident. Bedford, UK: SAM Publications, 2010. ISBN 978-1-906959-23-4.
 Mikesh, Robert. Japanese Aircraft 1910-1941. Annapolis, Maryland: Naval Institute Press, 1990. ISBN 1-55750-563-2.
 Nedialkov, Dimitar. In The Skies of Nomonhan, Japan vs Russia May–September 1939.. London: Crecy Publishing Limited, Second edition 2011. ISBN 978-0-859791-52-6.
 Sakaida, Henry. Japanese Army Air Force Aces, 1937-45. Botley, Oxford, UK: Osprey Publishing, 1997. ISBN 1-85532-529-2.
 Tapasanan, Vidya. "Japanese Airplanes in the Royal Thai Airforce (RTAF) Service." Asahi Journal No. 4/2002.
 Thorpe, Donald W. Japanese Army Air Force Camouflage and Markings World War II. Fallbrook, California: Aero Publishers, Inc.,1968. ISBN 0-8168-6579-5.
 Wieliczko, Leszek A. and Zygmunt Szeremeta. Nakajima Ki 27 Nate (bilingual Polish/English). Lublin, Poland: Kagero, 2004. ISBN 83-89088-51-7.

Εξωτερικοί σύνδεσμοι


Ki-027
Κατηγορία:Εμβολοκινητήρια στρατιωτικά αεροσκάφη
Κατηγορία:Μαχητικά αεροσκάφη
Κατηγορία:Αεροσκάφη του Β' Παγκοσμίου Πολέμου